Eräiden poliisimiesvirkojen eroamisikä, hallituksen esityksen valmistelu

Asettaminen	
	Sisäasiainministeriö on tänään asettanut eräiden poliisimiesvirkojen eroamisikää koskevan lainsäädäntöhankkeen.	

Toimikausi	
	1.9.2009 - 30.9.2010.	

Tausta	
	Valtion henkilöstön eroamisiästä säädetään valtion virkamieslain (750/1994) 35 §:ssä. Virassa tai työssä, jonka laatu sitä vaatii, voidaan asetuksella säätää yleistä eroamisikää alempi eroamisikä. Poliisin hallinnosta annetun asetuksen (158/1996) 24 § ja 34 §:ssä on säädetty yleistä eroamisikää alemmat eroamisiät poliisihallinnossa alipäällystövirkojen, miehistövirkojen ja päällystöön kuuluvien tiettyjen virkojen osalta. 

Perustuslain (731/1999) 80 §:n mukaan lailla on säädettävä yksilön oikeuksien ja velvollisuuksien perusteista sekä asioista, jotka perustuslain mukaan muuten kuuluvat lain alaan. Perustuslakivaliokunta on muun muassa lausunnoissaan PeVL 51/2006 vp ja PeVL 9/2009 vp todennut, että virkamiehen eroamisikä kuuluu kiistatta sellaisiin perusteisiin, joista on säädettävä lailla. Lisäksi sisäasiainministeriön poliisiosasto on pyytänyt poliisimiesten eroamisikää koskevasta säädöstasosta Valtioneuvoston  oikeuskanslerin lausunnon (SMDno/2008/1442). Oikeuskanslerin 4.2.2009 antaman lausunnon mukaan eroamisikää koskevassa mahdollisessa uudistuksessa on tarpeen menetellä perustuslakivaliokunnan lausunnoissa ilmenevällä tavalla eli säätää eroamisijistä lain tasolla.

Eräiden poliisimiesvirkojen osalta on noussut esiin tilanne, jossa henkilö ei ole eroamisikään tullessaan saavuttanut henkilökohtaista eläkeikäänsä. Tästä seuraa, ettei henkilölle kartu eläkettä eroamisiän ja henkilökohtaisen eläkeiän väliseltä ajalta. Poliisimies saisi paremman eläkkeen, jos hän saisi halutessaan palvella pidempään. Esimerkiksi hallituksen esitys Eduskunnalle rajavartiointia koskevan lainsäädännön sekä eräiden siihen liittyvien lakien muuttamisesta (HE 219/2008 vp) sisältää muutosehdotuksen, joka mahdollistaisi palveluksessa jatkamisen eroamisiän saavuttamisen jälkeen täyden eläkkeen saamiseksi. 

Käynnissä olevan poliisin hallintorakenneuudistuksen yhteydessä on havaittu, että useat poliisihallintoa koskevat säännökset ovat kokonaisvaltaisen uudelleenarvioinnin tarpeessa. Poliisiosastolla on kuitenkin arvioitu, että laajempi kokonaistarkastelu on tarkoituksen mukaista tehdä Poliisihallituksen aloitettua toimintansa.

Tavoitteet	
	Hankkeen tavoitteena on saattaa yleistä eroamisikää koskevat säännökset lain tasolle nykyisen asetustasoisen sääntelyn sijasta. Lisäksi tehdään ne lainsäädäntömuutokset, jotka mahdollistavat palveluksessa jatkamisen eroamisiän saavuttamisen jälkeen täyden eläkkeen saamiseksi. 

Hankkeen yhteydessä voidaan tehdä myös kiireelliseksi arvioitavat poliisihallinnon hallintorakennetta ja johtosuhteita ym. koskevat muutokset. 

Tehtävä	
	Sisäasiainministeriö poliisiosasto päättää asettaa valmistelemaan eräiden poliisimiesvirkojen eroamisikää koskevan hankkeen seuraavasti:
- Nostetaan lakitasolle poliisin hallinnosta annetun asetuksen eroamisikää koskeva sääntely.
- Tehdään ne säädösmuutokset, jotka mahdollistavat palveluksessa jatkamisen eroamisiän jälkeen täyden eläkkeen saamiseksi.
- Tehdään myöhemmin mahdollisesti kiireellisiksi arvioitavat poliisihallintoa koskevat säännösmuutokset 

Toimikausi 1.9.2009 - 30.9.2010
Hanke valmistellaan hallituksen esityksen muotoon siten, että hallituksen esitys voidaan antaa eduskunnalle kevätistuntokaudella 2010, ja säädökset tulevat voimaan 1.10.2010 mennessä.

Organisointi	
		Jäsenet:	
		Valmistelija Tiina Nuutinen, ylitarkastaja, sisäasiainministeriö, poliisiosasto 	
		Asiantuntija Maija Herranen, ylitarkastaja, sisäasiainministeriö, poliisiosasto 	
		
	Hankkeen vastuuvalmistelijana toimii ylitarkastaja Tiina Nuutinen sisäasiainministeriön poliisiosaston esikunnasta. Eläkekysymyksiä koskevana asiantuntija toimii ylitarkastaja Maija Herranen sisäasiainministeriön poliisiosaston hallintoyksiköstä. Hankkeen toteuttamiseksi perustetaan työryhmä, jossa on edustajat poliisin henkilöstöjärjestöistä. Työryhmä voi tarpeen mukaan kuulla asiantuntijoita hankkeen aihepiiriin liittyen.	

Kustannukset ja rahoitus	

	Poliisiylijohtaja	Mikko Paatero	

	Hallitusneuvos	Tomi Vuori	

LIITTEET	

JAKELU	
	Ministeri Holmlund, kansliapäällikkö, valtiosihteeri, SM/HY, henkilöstöjärjestöt (Julkisten ja hyvinvointialojen liitto JHL ry, Suomen Nimismiesyhdistys ry, Suomen Poliisijärjestöjen Liitto ry)	

TIEDOKSI	
	PO:n yksiköt, SUPO, KRP, LP, PolAmk, PTK, poliisin lääninjohdot, poliisilaitokset